b'\n_START_ARTICLE_\nTym\xc5\xb3 vakcina\n_START_PARAGRAPH_\nTym\xc5\xb3 vakcina\xc2\xa0\xe2\x80\x93 tai skiepas, skirtas apsisaugoti nuo susirgimo tymais. Po vienos doz\xc4\x97s 85\xc2\xa0% devyni\xc5\xb3 m\xc4\x97nesi\xc5\xb3 k\xc5\xabdiki\xc5\xb3 ir 95\xc2\xa0% vyresni\xc5\xb3 nei dvylikos m\xc4\x97nesi\xc5\xb3 vaik\xc5\xb3 b\xc5\xabna \xc4\xafgij\xc4\x99 imunitet\xc4\x85 \xc5\xa1iai ligai. Beveik visi, ne\xc4\xafgij\xc4\x99 imuniteto po vienos doz\xc4\x97s, \xc4\xafgyja j\xc4\xaf po antrosios doz\xc4\x97s. Kai populiacij\xc4\x85 sudaro daugiau nei 93\xc2\xa0% paskiepyt\xc5\xb3j\xc5\xb3, tym\xc5\xb3 protr\xc5\xabki\xc5\xb3 paprastai daugiau neb\xc5\xabna, ta\xc4\x8diau j\xc5\xb3 gali v\xc4\x97l atsirasti suma\xc5\xbe\xc4\x97jus paskiepyt\xc5\xb3j\xc5\xb3 skai\xc4\x8diui. Vakcina i\xc5\xa1lieka veiksminga daugel\xc4\xaf met\xc5\xb3. Ne\xc5\xbeinoma, ar jos veiksmingumas su laiku ma\xc5\xbe\xc4\x97ja. Vakcina taip pat gali apsaugoti nuo ligos, jeigu pasiskiepijama kelias dienas prie\xc5\xa1 u\xc5\xbesikr\xc4\x97tim\xc4\x85.\n_START_SECTION_\nSaugumas\n_START_PARAGRAPH_\nVakcina i\xc5\xa1 esm\xc4\x97s saugi, taip asmenims, u\xc5\xbesikr\xc4\x97tusiems \xc5\xbdIV. \xc5\xa0alutinis poveikis paprastai lengvas ir trumpalaikis. Tai gali b\xc5\xabti injekcijos vietos skausmas arba lengvas kar\xc5\xa1\xc4\x8diavimas. Anafilaksinis \xc5\xa1okas dokumentuotas ma\xc5\xbedaug vienam i\xc5\xa1 \xc5\xa1imto t\xc5\xabkstan\xc4\x8di\xc5\xb3 \xc5\xbemoni\xc5\xb3. Gijeno-Bare (Guillain-Barr\xc3\xa9) sindromo, autizmo ir u\xc5\xbedegimini\xc5\xb3 kraujo lig\xc5\xb3 pada\xc5\xben\xc4\x97jimas pasiskiepijus ne\xc4\xafrodytas.\n_START_SECTION_\nTiekimo forma\n_START_PARAGRAPH_\nVakcina tiekiama kaip atskiras preparatas arba kartu su kitomis vakcinomis, pvz., su raudonuk\xc4\x97s vakcina ir kiaulyt\xc4\x97s vakcina (MMR vakcina arba dar papildomai su v\xc4\x97jaraupi\xc5\xb3 vakcina (MMRV vakcina). Vis\xc5\xb3 form\xc5\xb3 vakcinos veikia vienodai gerai. Pasaulio sveikatos organizacija rekomenduoja \xc5\xa1ia vakcina skiepyti devyni\xc5\xb3 m\xc4\x97nesi\xc5\xb3 k\xc5\xabdikius srityse, kuriose liga pasitaiko da\xc5\xbenai. Srityse, kuriose liga reta, patartina vakcinuoti dvylikos m\xc4\x97nesi\xc5\xb3 am\xc5\xbeiaus vaikus. Tai gyvoji vakcina. Ji tiekiama d\xc5\xbeiovint\xc5\xb3 milteli\xc5\xb3, kuriuos prie\xc5\xa1 injekcij\xc4\x85 reikia i\xc5\xa1tirpyti, pavidalu. Vakcina leid\xc5\xbeiama po oda arba \xc4\xaf raumenis. Patikrinti, ar suveik\xc4\x97 vakcina, galima i\xc5\xa1tyrus krauj\xc4\x85.\n_START_SECTION_\nNaudojimas, istorija, visuomen\xc4\x97 ir kult\xc5\xabra\n_START_PARAGRAPH_\n2013 m. duomenimis \xc5\xa1ia vakcina visame pasaulyje paskiepyta apie 85\xc2\xa0% vaik\xc5\xb3. 2008 m. ne ma\xc5\xbeiau nei 192 \xc5\xa1alyje skiepyta dvejomis doz\xc4\x97mis. Vakcina pirm\xc4\x85 kart\xc4\x85 pateikta \xc4\xaf rink\xc4\x85 1963 m. Sud\xc4\x97tin\xc4\x97 tym\xc5\xb3, kiaulyt\xc4\x97s ir raudonuk\xc4\x97s (MMR) vakcina pirm\xc4\x85 kart\xc4\x85 registruota 1971 m. \xc5\xa0i\xc5\xb3 trij\xc5\xb3 vakcin\xc5\xb3 derinys 2005 m. papildytas v\xc4\x97jaraupi\xc5\xb3 vakcina ir sukurta sud\xc4\x97tin\xc4\x97 MMRV vakcina. \xc5\xa0i vakcina \xc4\xaftraukta \xc4\xaf Pasaulio sveikatos organizacijos b\xc5\xabtin\xc5\xb3j\xc5\xb3 vaist\xc5\xb3 s\xc4\x85ra\xc5\xa1\xc4\x85, kur\xc4\xaf sudaro svarbiausi pagrindin\xc4\x97s sveikatos prie\xc5\xbei\xc5\xabros vaistai. Vakcina n\xc4\x97ra labai brangi.'